คลังไฟเขียว 4 นิติบุคคลตปท.ออกพันธบัตร-หุ้นกู้สกุลเงินบาทในไทย รอบ 1 พ.ค.ถึง 31 ม.ค.62
คลังไฟเขียว 4 นิติบุคคลตปท.ออกพันธบัตร-หุ้นกู้สกุลเงินบาทในไทย รอบ 1 พ.ค.ถึง 31 ม.ค.62
2 พ.ค. 2561

สืบเนื่องจากกรณีที่ กระทรวงการคลังได้ออกประกาศกระทรวงการคลัง เรื่อง การอนุญาตให้ออกพันธบัตรหรือหุ้นกู้สกุลเงินบาทในประเทศไทย เมื่อวันที่ 11 เมษายน 2549 และที่แก้ไขเพิ่มเติมรวมทั้งสิ้น 4 ฉบับ  นั้น กระทรวงการคลังขอเรียนว่า การพิจารณาอนุญาตให้นิติบุคคลต่างประเทศสามารถออกพันธบัตรหรือหุ้นกู้สกุลเงินบาทในประเทศไทยในแต่ละครั้ง
โดย กระทรวงการคลังได้พิจารณาถึงผลกระทบต่อการออกหุ้นกู้ของภาคเอกชนไทย โอกาสที่นักลงทุนในประเทศสามารถลงทุนในตราสารหนี้ที่มีคุณภาพและได้รับผลตอบแทนที่เหมาะสม การส่งเสริมการพัฒนาตลาดตราสารหนี้ไทย และผลกระทบต่อตลาดการเงินของไทย  ซึ่งในรอบการพิจารณาอนุญาตให้นิติบุคคลต่างประเทศออกพันธบัตรหรือหุ้นกู้สกุลเงินบาทในประเทศไทย รอบที่ 2/2561 ในช่วงวันที่ 1 พฤษภาคม 2561 – 31 มกราคม 2562
ทั้งนี้ กระทรวงการคลังได้อนุญาตให้นิติบุคคลต่างประเทศ จำนวน 4 ราย ออกพันธบัตรหรือหุ้นกู้สกุลเงินบาทในประเทศไทยได้ ภายในวันที่ 31 มกราคม 2562 โดยมีเงื่อนไขให้ใช้เงินที่ได้รับจากการออกพันธบัตรหรือหุ้นกู้สกุลเงินบาทได้ตามที่กระทรวงการคลังกำหนด รายชื่อนิติบุคคลต่างประเทศที่ได้รับอนุญาต มีดังนี้
1) EDL-Generation Public Company (EDL-Gen)
2) Yoma Strategic Holdings Limited (Yoma Strategic)
3) Malayan Banking Berhad (MayBank)
4) The Export – Import Bank of Korea (KEXIM)
 
ทั้งนี้ กระทรวงการคลังขอสงวนสิทธิ์ในการระงับการออกพันธบัตรหรือหุ้นกู้สกุลเงินบาทในประเทศไทย ในกรณีที่สถานภาพ สถานะการเงิน หรือการอื่นใดที่เกี่ยวข้องของผู้ได้รับอนุญาตมีการเปลี่ยนแปลงที่ส่งผลกระทบต่อฐานะการเงินอย่างมีนัยสำคัญ หรือเมื่อผู้ได้รับอนุญาตมีการดำเนินการไม่เป็นไปตามเงื่อนไขที่ได้รับอนุญาต
สำหรับผู้มีความประสงค์จะขออนุญาตในรอบถัดไปสามารถยื่นหนังสือแสดงความจำนงได้ปีละ 3 ครั้ง ในเดือนมีนาคม กรกฎาคม และพฤศจิกายน ของทุกปี